KLIKA KORRIKA! JOKOA. Gidoia
1980. urtea
	1980/01/07
	Indira Gandhiren alderdiak Indiako hauteskundeak irabazi ditu.

	1980/02/07
	Tanio petrolio-ontziaren urperatzeak marea beltza sortu du Bretainian.

	1980/03/24
	Paramilitarrek Oscar Romero artzapezpikua erail dute San Salvadorren.

	1980/05/21
	Star Wars sagako The Empire Strikes Back filma estreinatu da.

	1980/05/14
	Martin Zabaletak Everesteko tontorra zapaldu du.

	1980/06/30
	Queen musika-taldeak The Game albuma kaleratu du.

	1980/07/19
	Olinpiadak hasi dira Moskun, hainbat estatuk boikota eginda.

	1980/09/22
	Irakek Iran inbaditu du, eta Iran-Irak gerra hasi da.

	1980/11/04
	Ronald Reagan aktore ohia Estatu Batuetako lehendakari aukeratu dute.

	1980/11/23
	Lurrikara batzuek 5.000 bat lagun hildituzte Italiako hegoaldean.


Bitartean, Euskal Herrian... 
Abenduan sartu berri gaude, udazkenean oraindik; halere, negua dirudi: hotza, euria, elurra… Exean geratzeko eguraldia. Euskal Herriko errepideak, baina, jendez beteta daude: milaka eta milaka lagun, milaka eta milaka zoro zoragarri arineketan dabiltza… euskararen alde.
Lehenengo KORRIKA da, istorio paregabe baten hasiera.
KORRIKA, 1980tik 1990era
Laurogeiko hamarkadan, sei KORRIKA egin ziren.
Urte haietako egoera politikoa nahasia zen Euskal Herrian, eta KORRIKA ez zen geratu giro gaiztotu hartatik aparte. 
Lehenengo edizioek arazo askori egin behar izan zieten aurre: debeku-mehatxuak, alderdi batzuen boikota, diru-laguntzen ukatzea… 
Baina euskaltzaleak ez ziren kikildu zailtasunen aurrean, eta, edizioz edizio, Euskal Herriko kaleak bete zituzten euskararen eta AEKren alde. 
Hasi eta hamar urtera, KORRIKA sasoi betean zegoen. 
Eta munduan, zer?
	1980an, lehenengo KORRIKA amaitu eta egun batera...

	John Lennonen jarraitzaile batek abeslaria tirokatu zuen New Yorken.

	1982an, 2. KORRIKAren hasieraren bezperan...

	Marino Lejarreta Espainiako Itzuliko txapeldun izendatu zuten.

	1983an, 3. KORRIKA egin zen urteko udan...

	Uholde larriek hirurogei hildako utzi zituzten Bizkaian eta Araban.   

	1985ean, 4. KORRIKA amaitu eta astebetera... 

	Hego Afrikan arraza ezberdinen arteko sexu-harremanak despenalizatu zituzten.

	1987an, 5. KORRIKA amaitu eta aste pare batera...

	Gernikako bonbardaketaren berrogeita hamargarren urteurrena ospatu zen. 

	1989an, 6. KORRIKA egin zen urtean...

	Azaroaren bederatzian Berlingo harresia lurrera bota zuten.


KORRIKA, 1990etik 2000ra
XX. mendeko azken hamarkadan, bost KORRIKA egin ziren.
90eko hamarkada EITBren boikotarekin hasi zen, 7. KORRIKAn, eta Eusko Jaurlaritzako kide baten parte-hartzearekin amaitu, zortzi urte geroago, 11. edizioan.
Aldaketa esanguratsua, baina ez urte haietako bakarra. 
1993an, 8. edizioan, KORRIKA kulturala jarri zen martxan. Lasterketaren inguruan denetariko kultur ekimenak egiten hasi ziren: kontzertuak, tertuliak, hitzaldiak, antzezlanak, erakusketak…
Edizio berean, KORRIKAren lehenengo kanta ofiziala egin zen. Aide KORRIKA zuen izena, eta Tapiak eta Leturiak abestu zuten. 
XXI. mendea iritsi orduko, uholde geldiezina zen KORRIKA.
	Eta munduan, zer?

	1991n, 7. KORRIKA egin zen urteko uztailean...

	Miguel Indurain nafarrak bere lehenengo Tourra irabazi zuen.

	1993an, 8. KORRIKAren urtearen amaieran...

	Gerora KORRIKA baten kanta egingo zuen Betagarri taldea sortu zen.

	1995ean, 9. KORRIKAren urteko abenduan...

	Bosniako gerra amaitu zen, ia hiru urte luzeren ondoren.

	1997an, 10. KORRIKAren urteko otsailean...

	Zientzialari eskoziarrek Dolly ardi klonikoaren jaiotzaren berri eman zuten. 

	1999an, 11. KORRIKAren urtearen hasieran...

	Hugo Chavez Venezuelako presidente bihurtu zen, hauteskundeak irabazi ondoren.


KORRIKA, 2000tik 2010era
Mende honen lehenengo hamarkadan, bost KORRIKA egin ziren.
Urte haietan, edizioz edizio, KORRIKAren onarpen soziala eta parte-hartzea etengabe handitzen jarraitu zuten.
Fenomeno horrekin batera, munduan zehar barreiatutako euskaldunak KORRIKA paraleloak antolatzen hasi ziren: diasporaren KORRIKAk. 
Lehenengoak 1999an izan ziren, Bartzelonan eta Londresen.  
Harrezkero, urtetik urtera gero eta gehiago izan dira horrelako ekintzak mundu osoan.
	Eta munduan, zer?

	2001ean, 12. KORRIKAren urtearen amaieran...

	Wikipediaren euskarazko bertsioa abiatu zen.

	2003an, 13. KORRIKA hasi baino apur bat lehenago...

	Espainiako Gobernuak Euskaldunon Egunkaria ixteko agindu zuen.

	2005ean, 14. KORRIKAren urteko abenduan...

	Evo Morales Boliviako presidente hautatu zuten.

	2007an, 15. KORRIKA hasteko astebete falta zenean...

	Ilargi-eklipse osoa ikusi ahal izan zen Euskal Herrian.

	2009an, 16. KORRIKAren urteko abenduan...

	Maialen Lujanbiok Bertsolari Txapelketa Nagusia irabazi zuen.


KORRIKA, 2010etik gaur arte
Hamarkada honen hasieran, Euskaltzaindia omendu zuen 17. KORRIKAk.
Laster, Txillardegi omenduz, euskara batuaren aita, hain zuzen, hamar urteko zikloa itxiko du. 
Bitartean, beste hiru KORRIKA joan dira, eta bakoitzean parte-hartzeak hazten jarraitu du. 
Azkenean, duela bi urte Otxandiotik Iruñera joan zen edizioan, AEK-k duela ia 40 urte ekimen paregabe hau asmatu eta abiatu zutenak omendu zituen.
	Eta munduan, zer?

	2011n, 17. KORRIKA hasi zen hilean...

	Istripu nuklearra gertatu zen Fukushiman, tsunami baten ondorioz. 

	2013an, 18. KORRIKA hasi aurreko hilean...

	Jorge Mario Berboglio argentinarra Aita Santu izendatu zuten.

	2015ean, 19. KORRIKA amaitu eta hilabetera...

	Lurrikara batek Nepal eta inguruko herriak suntsitu zituen.

	2017tik, 20. KORRIKA egin zen urtetik...

	Badago ikurrina jartzea Nafarroako eraikin ofizialetan, ikurren legea indargabetu ostean.


2019
1980an, Euskal Herriko errepideetan, historia eder baten hasiera idatzi zuten milaka euskaldunek.
Laster, apirilaren 4tik 14ra, beste kapitulu bat idazteko aukera izango dugu: hogeita batgarrena.
Eta AEK-k, kapitulu horretan, klik egiteko eskatu nahi digu euskaltzale guztioi.
Egin klik geure kulturari!
Egin klik euskarari!
